Diari Oficial de la Generalitat Valenciana


Sumari del DOGV 5657, del 11-12-2007 (2007/14656)

RESOLUCIÓ de 26 d'octubre de 2007, del director general de Ports, Aeroports i Costes, per la qual s'aprova el Pla d'Utilització d'Espais Portuaris del Port de Dénia.
---------------------------------------------------------------------------------------------------------------------------------------------------------------------

### Dades del document

Número de DOGV
:   5657

Data del DOGV
:   11-12-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/14234


Data del document
:   26-10-2007

Organisme emissor
:   Conselleria d'Infraestructures i Transport

Tipus de document
:   Resolució

RESOLUCIÓ de 26 d'octubre de 2007, del director general de Ports, Aeroports i Costes, per la qual s'aprova el Pla d'Utilització d'Espais Portuaris del Port de Dénia. [2007/14496]  
En data 26 d'octubre de 2007, el director general de Ports, Aeroports i Costes de la conselleria d'Infraestructures i Transport, ha dictat la resolució referida, el text íntegre de la qual s'indica a continuació.  
Resolució del Pla d'Utilització d'Espais Portuaris del Port de Dénia.  
1. Antecedents:  
El port de Dénia va ser transferit a la Comunitat Valenciana mitjançant el Reial Decret 3059/1982, de 24 de juliol, sobre traspàs de funcions i servicis de l'administració de l'estat a la Comunitat Valenciana en matèria de ports.  
Transcorreguts quasi 25 anys des de la dita transferència, el desenvolupament del port i la seua integració en el municipi de Dénia necessiten una adequada racionalització dels espais i destins funcionals, per a donar resposta a les necessitats actuals i futures previstes amb la finalitat de potenciar una infraestructura d'important valor estratègic per a esta Comunitat per les seues dimensions, diversitat d'aprofitaments i situació geogràfica, amb destacada rellevància del transport de viatgers i les seues connexions amb els principals ports de les illes Balears.  
Estos motius van aconsellar l'elaboració, pels servicis tècnics de la Divisió de Ports i Costes (actual Divisió de Ports, Aeroports i Costes) d'una proposta de Pla d'Utilització dels Espais Portuaris del Port de Dénia.  
2. Tramitació:  
En data 10 d'octubre de 2006 el director general de Transports, Ports i Costes acorda l'inici de la tramitació d'expedient d'aprovació del Pla d'Utilització d'Espais Portuaris del Port de Dénia.  
En la instrucció de l'expedient, d'acord amb la incorporació a la legislació valenciana de l'article 15 de la Llei 27/1992, de 24 de novembre, de Ports de l'Estat i de la Marina Mercant, operada per l'article 54 de la Llei 11/2002, de 23 de desembre, de Mesures Fiscals, de Gestió Administrativa i d'Organització de la Generalitat Valenciana, s'ha traslladat la proposta del pla, i s'han sol·licitat els respectius informes, a l'Ajuntament de Dénia, al Ministeri de l'Interior, al Ministeri de Defensa, a la Direcció General de Costes del Ministeri de Medi Ambient, a la conselleria de Cultura, Educació i Esport, a la conselleria d'Agricultura, Pesca i Alimentació, a la conselleria de Territori i Habitatge, i al Centre de Desenvolupament Marítim d'esta conselleria d'Infraestructures i Transport de la Generalitat.  
El 22 de desembre de 2006, la Direcció General de Costes, del Ministeri de Medi Ambient, informa que la reubicació dels diferents usos suposa la utilització de la superfície inicialment proposada per a adscripció com a ampliació del port, que des de la Direcció General es va deixar en suspens amb data 8 de maig de 2003. Considera així mateix que els usos corresponents a l'àrea 7 hauran de ser compatibles amb els criteris d'ocupació del domini públic arreplegats en la Llei de Costes, i les instal·lacions industrials contingudes en l'àrea 2 hauran d'estar destinades a activitats relacionades amb el port. I assenyala finalment que les actuacions previstes en les àrees 7 i 8 inclouen l'ocupació de platja, catalogada com a sòl no urbanitzable de protecció litoral, i pot modificar-se la planificació dels accessos portuaris de manera que no es produïsca este aspecte.  
Davant de les dites al·legacions s'estima que sense perjuí de la delimitació que es determine en el corresponent procediment d'adscripció del port, la proposta del pla es dirigix a ordenar els usos existents i previstos en les instal·lacions portuàries de competència autonòmica, transferides mitjançant un Reial Decret 3059/1982, de 24 de juliol, sobre traspàs de funcions i servicis de l'administració de l'estat a la Comunitat Valenciana en matèria de ports.  
No obstant això, es considera que, als efectes de l'aprovació del pla i sense perjuí dels tràmits corresponents a l'adscripció de pertinences del DPMT, resulta procedent modificar els plans números 3 i 9 de la proposta del pla, en el sentit d'ajustar estos a la delimitació de la infraestructura existent i la delimitació del domini públic vigent en la data de la seua transferència a la Comunitat Valenciana.   
Eixa limitació contesta igualment les seues consideracions sobre la catalogació del sòl de les àrees 7 i 8, ja que la platja a què es referixen queda ara fora de l'àmbit del PUEP; sense que això implique la renúncia a una posterior adscripció dirigida a integrar les dites àrees en la zona de servici del port.  
Quant a les instal·lacions industrials de l'àrea 2, precisament són receptores d'usos portuaris actualment ubicats en el front urbà, la localització del qual es considera més adequada en la dita àrea 2, per la qual cosa es manté la proposta en eixe sentit.  
La Secretaria d'Estat de Seguretat del Ministeri de l'Interior emet el seu informe el 9 de gener de 2007, per a assenyalar les consideracions següents:  
1. La terminal marítima de passatgers ha de tindre les mesures de seguretat i protecció previstes en el Reglament (CE) 725/2006 del Consell i del Parlament Europeu, relatiu a la protecció de barcos i les instal·lacions portuàries.  
2. Les noves àrees de la zona de servicis han d'estar perfectament delimitades o diferenciades, d'acord amb l'esmentat reglament i amb la Directiva 2005/65/CE, del Parlament Europeu i del Consell, de 26 d'octubre, sobre millora de la protecció portuària; de manera que puguen establir-se les restriccions a la circulació de persones i vehicles que esta legislació preveu.  
3. En principi l'ampliació del port no afectarà de manera substancial la seguretat i protecció d'este, si bé és cert que caldrà realitzar una nova distribució dels efectius i dels llocs que s'han de cobrir per les Forces i Cossos de Seguretat de l'Estat, que estiga en sintonia amb la nova extensió del recinte portuari, i hauran de realitzar-se les oportunes previsions, perquè tant el Cos Nacional de la Policia com la Guàrdia Civil, disposen de les dependències necessàries per a desenvolupar un control efectiu de passatgers, vehicles i mercaderies.  
Ateses les seues al·legacions, s'emmarquen en l'explotació portuària i la realització de les obres concretes que s'han de realitzar en el port, per la qual cosa es tindran en compte en la planificació detallada i en els corresponents projectes que desenvolupen les previsions del PUEP.  
Per mitjà d'ofici de 12 de gener de 2007, el Ministeri de Defensa comunica que, d'acord amb l'informe rebut de l'Armada, no hi ha objecció en la proposta del pla, per no afectar els interessos de la Defensa Nacional.  
No ha emés un informe l'Ajuntament de Dénia; si bé ja va fer observacions prèvies a l'inici de la tramitació d'este expedient i es té constància d'escrit dirigit a esta conselleria pel dit Ajuntament en data 20 de juny de 2006, en què acompanya diversa documentació en què s'inclou pla de delimitació aprovat per Orde Ministerial de 17 d'octubre de 1963, als efectes de considerar exclosa del domini públic portuari i en l'exclusiu àmbit municipal de competències, l'anomenada Esplanada de Cervantes.  
No obstant això, vista l'Orde Ministerial de 24 d'octubre de 1963, que resol aprovar l'acta i el pla de delimitació de què és objecte esta pel que fa a la línia límit de l'antiga zona maritimoterrestre, ha d'entendre's inclosa en el domini públic portuari la citada Esplanada de Cervantes.  
En l'àmbit de l'administració de la Generalitat han emés un informe:  
1. El Centre de Desenvolupament Marítim, en data 20 de desembre de 2006 considera:  
La denominació oficial del municipi és Dénia.  
El pla denominat Pla Estat Actual arreplega una planta de les instal·lacions de la concessió de Licuas, SA., amb un pantalà de repartiment paral·lel al penya-segat del moll. Este pantalà no existix, i es recolzen directament en el penya-segat els pantalans. Esta imprecisió es repetix en la resta de plans.  
Les àrees proposades tenen distinta denominació en el pla titulat Delimitació d'Usos que en la literatura del pla. És convenient unificar-ho.  
L'àrea 1 està grafiada sense preveure una possible ampliació de la superfície de terra en la zona contigua a l'estació marítima. Es considera oportuna esta ampliació de la superfície de terra, perquè permetria guanyar línia d'atracada per a un eventual amarrament de "fast ferri" i generaria "terra" per a aparcament i àrea de carena i marina seca. Cas de mantindre's com està dissenyat, l'espill d'aigua només podrà destinar-se a atracada d'embarcacions esportives amb una certa desconnexió respecte a la resta d'instal·lacions d'este tipus.  
L'àrea 8 inclou extrem oest i el dic d'abric la concessió de la qual està atorgada actualment al CN Dénia. En el penya-segat d'estos molls i dics se situen gran nombre d'embarcacions. Modificar d'esta manera la concessió pot suposar problemes d'explotació, perquè trenca la unitat i caràcter compacte del recinte actual.  
El pla no té subdivisió en les zones I i II de la superfície d'aigua inclosa en la zona de servici. En este sentit es recorda l'existència d'una zona d'ancoratge exterior a la bocana i perfectament definida en les normes de seguretat marítima del port de Dénia.  
Vistes les referides consideracions del Centre de Desenvolupament Marítim, els servicis de les quals s'integren actualment en la Divisió d'Explotació i Conservació de Ports d'esta Direcció General, s'incorporen al document definitiu de proposta del pla, sense perjuí que les qüestions relatives a criteris d'explotació portuària es prevegen en les específiques actuacions de desenvolupament d'este.  
I en relació amb l'última observació, les zones d'ancoratge, espera i maniobra aprovades per resolució de la Capitania Marítima de Dénia en data 15 de desembre de 1997, queden delimitades, després de l'última modificació de 24 de març de 2006, per les coordenades següents:   
PUNT Latitud Longitud  
 1 38° 52,50'N 000° 08,22'E  
 2 38° 52,02'N 000° 08,98'E  
 3 38º 51,64'N 000° 08,59 E  
 4 38° 52,12'N 000° 07,83'E  
Que traduïdes a coordenades UTM (FUS 31), són:  
PUNT Coordenada x Coordenada y  
 1 251618,1685 6405567,3644  
 2 252690,1309 4007049,9335  
 3 252104,8542 5887986,5700  
 4 251032,4480 2313721,0780  
2. La conselleria de Cultura, Educació i Esport, considera que l'informe sobre el projecte del pla s'interessa als efectes de donar compliment al que disposa l'article 4 de la Llei 2/1989, de 3 de març, d'Impacte Ambiental; i a eixos efectes requerix en data 22 de gener de 2007, per a l'emissió del seu informe, l'aportació de justificació tècnica respecte de la Llei 4/1998, de Patrimoni Cultural Valencià.  
No obstant això, eixa justificació tècnica prevista en les normes esmentades es referix en realitat a projectes d'obra; per la qual cosa s'omplirà en la tramitació dels concrets projectes que desenvolupen les previsions del pla.  
3. La conselleria d'Agricultura, Pesca i Alimentació, informa favorablement el projecte del pla el 8 gener de 2007.  
4. La conselleria de Territori i Habitatge, ha expressat el seu parer a través dels informes següents:  
- Del Servici d'Ordenació Territorial, datat el 28 de novembre de 2006, considerant que no hi ha observacions importants a realitzar per la seua banda; i limitant-se a suggerir que s'estudie la possibilitat de condicionar espai portuari per a la ubicació d'un port sec i d'una estació nàutica (xàrter nàutic), per estimar que ambdós instal·lacions contribuirien a dinamitzar l'oferta d'amarraments i la pràctica de la navegació esportiva a la Marina Alta. També suggerix que s'estudie la idoneïtat de destinar l'àrea 7 (Raset) a grans equipaments comercials que satisfacen demandes d'oci; i finalment considera que a Dénia hi ha millors alternatives de localització per a discoteques, cines, pistes de birles, boutiques, i altres activitats comercials d'este tipus.  
Sobre esta consideració cal apreciar, a pesar que la previsió d'usos del pla conté una genèrica referència al sector terciari, que no implica el seu destí preferent als usos de discoteca que se cita en eixe informe. En tot cas, es reitera ací que el pla no establix ordenació detallada.  
- Del Servici d'Ordenació Sostenible del Medi, datat el 9 de gener de 2007, en sentit favorable per afectació al Pla d'Ordenació dels Recursos Naturals del Montgó (PORN), en considerar que no hi ha afectació territorial directa i es deduïx, de la documentació existent, que no es realitzen obres que requeriren la corresponent declaració d'impacte ambiental. No avalua, en canvi, l'eventual afectació al LIC de l'Almadrava, entenent que l'ampliació dels molls de l'est del port, àrea 2, es tramitaran en el seu moment amb la seua declaració d'impacte ambiental corresponent.   
Ha de destacar-se que en cap dels seus informes la conselleria de Territori i Habitatge, en la seua condició d'òrgan ambiental, assenyala l'existència d'efectes significatius en el medi ambient de la planificació proposada, als efectes de l'avaluació ambiental estratègica prevista en la Llei 9/2006, de 28 d'abril, sobre avaluació dels efectes de determinats plans i programes en el medi ambient.  
Posat en coneixement de la comunitat portuària de Dénia el projecte del pla, ha realitzat al·legacions la mercantil LICUAS, SA., per mitjà d'escrit de 4 de desembre de 2006, en el sentit següent: en el pla número 6 (CONCESSIONS) del projecte, apareix clarament delimitada i pintada la zona sobre la qual recau la concessió de la qual és titular Licuas, SA., limítrofa amb el dic nord. En canvi, en el pla número 9 (Delimitació d'Usos) eixa zona apareix unida a la d'amarraments esportius del moll del Raset, sense cap diferenciació entre estes, fet que podria donar lloc a confusions, per la qual cosa se sol·licita que la diferenciació que apareix clarament en el pla número 6 es trasllade al mencionat pla número 9, i donar a la zona de què és concessionària Licuas, SA., el mateix color utilitzat en este últim pla per als amarraments esportius "en concessió" i retolar-la amb esta qualificació.  
No es pot, no obstant això, atendre eixa sol·licitud, ja que precisament el pla assenyalat amb el número 9 delimita "usos" genèrics i no específiques "concessions", tenint així una funcionalitat diferent de la que és pròpia del pla número 6.  
3. Delimitació i distribució d'usos de la zona de servici:  
Analitzats els informes i les al·legacions haguts en la instrucció de l'expedient, s'assenyalen a continuació les coordenades dels punts que definirien la zona de servici portuària:  
Coordenades del domini públic portuari del port de Dénia  
Punt coordenada X coordenada Y  
OC-8 X=451057.3392 Y=3688637.9565  
OC-9 X=387289.7699 Y=6909647.9489  
OC-10 X=630464.2926 Y=7509668.2795  
OC-11 X=557169.2571 Y=4713533.0033  
OC-12 X=657848.8458 Y=7523642.5215  
OC-13 X=742014.8285 Y=8326828.3573  
OC-14 X=231521.9334 Y=6218945.4801  
OC-15 X=266194.1227 Y=0829353.3732  
OC-16 X=634574.2596 Y=4778378.1329  
OC-17 X=744483.3879 Y=3336102.4102  
OC-18 X=244866.3356 Y=1304614.0121  
OC-19 X=889246.5135 Y=7874576.4569  
OC-20 X=198044.8034 Y=1053346.8977  
OC-21 X=618447.7193 Y=3484848.6557  
OC-22 X=835135.3273 Y=1665632.6708  
OC-23 X=437809.9526 Y=3887327.8387  
OC-24 X=524771.3260 Y=9199485.7723  
OC-25 X=257076.7338 Y=8205846.9076  
OC-26 X=117238.6495 Y=2484998.9040  
OC-27 X=351396.8128 Y=0576142.8918  
M-1 X=023634.9543 Y=4929393.0159  
M-41 X=365275.1907 Y=5339330.6305  
La zona de servici terrestre del port s'estructura en huit àrees a les quals s'assignen distints usos, que a continuació se citen sintèticament:   
Àrea 1: moll comercial. Es pretén integrar en una mateixa zona tot el trànsit comercial tant de mercaderies com de passatge, i traslladar a esta zona l'estació marítima.  
Àrea 2: àrea tècnica. Destinada a l'ús industrial. Amb el canvi d'ubicació de l'actual àrea industrial a esta àrea, queda alliberat el front portuari d'activitats inadequades, i fomenta la relació port ciutat.  
Àrea 3: àrea pesquera. Es pretén consolidar l'activitat que es dóna actualment. Es limita a la dàrsena existent i les seues instal·lacions annexes.  
Àrea 4: àrea esportiva - amarraments esportius. Es pretén consolidar i potenciar l'activitat exercida actualment.  
Àrea 5: àrea esportiva - amarraments esportius. En esta àrea se situen els amarraments esportius en concessió gestionats pel Club Nàutic de Dénia i Marina de Dénia. Els objectius perseguits són anàlegs als de l'àrea anterior.  
Àrea 6: esplanada nord. En esta àrea es pretenen ubicar servicis relacionats amb la nàutica de recreació, i una zona de servicis complementaris a l'estació marítima.  
Àrea 7: àrea del Raset. Associada al sector terciari.  
Àrea 8: integració del front portuari - moll central.   
4. Consideracions jurídiques  
Primera. Correspon a la Comunitat Valenciana la competència sobre els ports emplaçats en el seu territori que no tinguen la qualificació legal d'interés general, segons el que disposa l'article 49.115a de l'Estatut d'Autonomia de la Comunitat Valenciana, en la redacció donada per Llei Orgànica 1/2006, de 10 d'abril.  
Segona. La Llei 11/2002, de 23 de desembre, de Mesures Fiscals, de Gestió Administrativa i d'Organització de la Generalitat Valenciana, disposa en l'article 54 la incorporació a la legislació d'esta Comunitat Autònoma, com a dret propi d'esta, aplicable als ports de la seua competència i mentre no es publique legislació específica autonòmica en matèria de ports, els capítols I i II del títol preliminar, capítol I del títol I, títols II i IV i les disposicions transitòries quarta i sisena de la Llei 27/1992, de 24 de novembre, de Ports de l'Estat i de la Marina Mercant, modificada per la Llei 62/1997, de 26 de desembre, en la redacció llavors vigent; i assenyala que les competències que la llei que s'incorpora atribuïx als diferents òrgans estatals seran exercides pels òrgans autonòmics competents.  
L'article 15 de la Llei 27/1992, de 24 de novembre, de Ports de l'Estat i de la Marina mercant, en la redacció vigent en la data d'eixa assumpció normativa, assenyala en l'apartat 2 que la delimitació de la zona de servici es farà a través d'un pla d'utilització d'espais portuaris que inclourà els usos previstos per a les diferents zones del port, així com la justificació de la necessitat o conveniència dels dits usos. I disposa que l'aprovació portarà implícita la declaració d'utilitat pública als efectes expropiatoris dels béns de propietat privada, així com l'afectació a l'ús portuari dels béns de domini públic inclosos en la zona de servici que siguen d'interés per al port.  
Tercera. D'acord amb l'article 16 del Decret 117/2007, de 27 de juliol, pel qual s'aprova el Reglament Orgànic i Funcional de la conselleria d'Infraestructures i Transport correspon al director general de Ports, Aeroports i Costes, la planificació i construcció dels ports que no siguen d'interés general a la Comunitat Valenciana.  
I l'article 76.2 de la Llei 5/1983, de 30 de desembre, de Govern Valencià, reserva als directors generals, entre altres, la funció de resoldre els assumptes que li assigne el reglament orgànic de la conselleria o que el conseller o el secretari autonòmic encomane a la seua incumbència.  
En virtut d'això, a proposta del cap de la Divisió de Ports, Aeroports i Costes, resolc:   
Primer  
Aprovar el Pla d'Utilització dels Espais Portuaris de Dénia.  
Segon.  
Acordar la publicació d'esta resolució en el Diari Oficial de la Comunitat Valenciana.  
Contra esta resolució, que posa fi a la via administrativa, els interessats podran interposar recurs potestatiu de reposició davant de l'òrgan que ha dictat esta resolució, en el termini d'un mes comptador des de l'endemà de la publicació, segons el que preveuen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Alternativament podran interposar recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la publicació d'esta resolució, d'acord amb els articles 10, 14.2 i 46 de la Llei 29/1998, de 13 de juliol, Reguladora de la Jurisdicció Contenciós Administrativa. Això sense perjuí que els interessats puguen exercitar, si és el cas, qualsevol altre recurs que estimen procedent.  
València, 26 d'octubre de 2007.- El director general de Ports, Aeroports i Costes: Carlos Eleno Carretero.